ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1707/98

υποβολή: Stéphane Buffetaut (I-EDN) προς την Επιτροπή

(29 Μαΐου 1998)

Θέμα: Εκχώρηση αρμοδιοτήτων στις διεπαγγελματικές οργανώσεις

Σε περίπτωση σοβαρής κρίσης για ένα ή περισσότερα εθνικά αγροτικά προϊόντα που υπόκεινται στην κοινή οργάνωση της αγοράς (ΚΟΑ), η Συνθήκη για την Ένωση και η νομολογία του Δικαστηρίου αναγνωρίζουν στα κράτη μέλη, και μόνον σε αυτά, μια αρμοδιότητα επείγουσας παρέμβασης στις αγορές προκειμένου να αποφευχθούν σοβαρές διαταραχές της δημόσιας τάξης.

Μετά από τα δύο διατάγματα αριθ. 96-449 και 96-500 της 7ης Ιουνίου 1996 που δημοσιεύτηκαν στην εφημερίδα της γαλλικής κυβέρνησης στις 11 Ιουνίου 1996, σελ. 8.644 και 8.645, η γαλλική κυβέρνηση ετοιμάζεται να υποβάλει στην ψήφιση του Κοινοβουλίου σχέδιο νόμου, το άρθρο 51 του οποίου προβλέπει: "Προκειμένου να αντιμετωπισθούν συγκυριακές κρίσεις ..... και να επιτραπεί η προσαρμογή της προσφοράς σε ποιότητα και σε όγκο στις ανάγκες της αγοράς, μπορούν να συναφθούν συμβόλαια μεταξύ επαγγελματικών οργανώσεων αντιπροσωπευτικών της παραγωγής ή αναγνωρισμένων ενώσεων παραγωγών και επαγγελματικών ενώσεων που αντιπροσωπεύουν την μεταποίηση, την εμπορία ή τη διανομή ...."

Τα συμβόλαια αυτά μπορούν να επιβάλουν τους ακόλουθους περιορισμούς στους φυσιολογικούς κανόνες του ανταγωνισμού:

1. "έναν προγραμματισμό της παραγωγής ή των προσόδων"

2. "μια ενίσχυση των προδιαγραφών και κριτηρίων ποιότητας που απαιτούνται για την διοχέρευση στην αγορά"

Τα δύο προαναφερθέντα διατάγματα απετέλεσαν αντικείμενο επίσημης προσφυγής ενώπιον της Επιτροπής ως αντιτιθέμενα σε βασικούς κανόνες της Συνθήκης της Ένωσης. Η Επιτροπή δεν έδωσε καμία συνέχεια μέχρι σήμερα. Το άρθρο 51 του γαλλικού σχεδίου νόμου αγροτικού προσανατολισμού, αν και συντηρητικότερο από το περιεχόμενο των δύο διαταγμάτων, εκχωρεί στις επαγγελματικές ενώσεις αρμοδιότητες που δεν ανήκουν στην κυβέρνηση και που δεν μπορούν να εκχωρηθούν.

Θα μπορούσε η Επιτροπή να διευκρινίσει και να αιτιολογήσει την άποψή της για αυτά τα δύο διατάγματα και το περιεχόμενο του άρθρου 51 του γαλλικού σχεδίου νόμου, λαμβάνοντας υπόψη τις ανωτέρω παρατηρήσεις;

Κοινή απάντηση

του κ. Fischler εξ ονόματος της Επιτροπής

στις γραπτές ερωτήσεις E-1705/98 και E-1707/98

(16 Ιουνίου 1998)

Οι γαλλικές αρχές γνωστοποίησαν στην Επιτροπή, στις 13 Ιουνίου 1998, σχέδιο νόμου γεωργικού προσανατολισμού που προτίθενται να υποβάλουν στο Κοινοβούλιο εντός των προσεχών εβδομάδων.

Σήμερα, η Επιτροπή εξετάζει το εν λόγω σχέδιο στο σύνολό του υπό το φως του κοινοτικού δικαίου, συμπεριλαμβανομένων των διατάξεων αναφορικά με τις διεπαγγελματικές οργανώσεις στις οποίες αναφέρεται το Αξιότιμο Μέλος του Κοινοβουλίου.

Δεδομένου του σύντομου χρονικού διαστήματος το οποίο παρέλευσε από της κοινοποιήσεως, η Επιτροπή δεν έχει ακόμη διατυπώσει τη γνώμη της σχετικά με το σχέδιο νόμου. Πάντως, όταν η Επιτροπή θα αποφανθεί σχετικά με το τεράστιο αυτό σχέδιο νόμου, το Αξιότιμο Μέλος του Κοινοβουλίου θα λάβει απάντηση επί της ουσίας των ερωτήσεων.
ΓΡΑΠΤΗ ΕΡΩΤΗΣΗ E-1675/98

υποβολή: Kirsi Piha (PPE) προς την Επιτροπή

(29 Μαΐου 1998)

Θέμα: Χρήση των πόρων του προγράμματος Phare στην Εσθονία

Τα κράτη μέλη ανησυχούν ιδιαιτέρως για τα περιβαλλοντικά προβλήματα της περιοχής της Βαλτικής και την ρύπανση της Βαλτικής Θάλασσας. Οι πόροι για την προστασία του περιβάλλοντος και τον περιορισμό της ρύπανσης στην περιοχή προέρχονται από διάφορες πηγές.

Ποιο είναι το ύψος, επί τοις εκατό, του ποσού που διατέθηκε το 1997 από τους προοριζομένους για την Εσθονία πόρους του προγράμματος Phare για την αποκατάσταση και την πρόληψη των περιβαλλοντικών καταστροφών; Πώς χρησιμοποιήθηκε το εν λόγω ποσό;
ΓΡΑΠΤΗ ΕΡΩΤΗΣΗ E-1705/98

υποβολή: Stéphane Buffetaut (I-EDN) προς την Επιτροπή

(29 Μαΐου 1998)

Θέμα: Η εξουσία των διεπαγγελματικών οργανώσεων να περιορίζουν τον ανταγωνισμό

Για τα αγροτικά προϊόντα που υπόκεινται στην Κοινή Οργάνωση της Αγοράς (ΚΟΑ), υπάρχουν στη Γαλλία διεπαγγελματικές οργανώσεις που λειτουργούν:

- είτε στο πλαίσιο των νόμων και διαταγμάτων που χρονολογούνται από τα έτη 1942 και 1943, που δίνουν σε αυτές τις διεπαγγελματικές οργανώσεις εξουσίες στον τομέα της ΔΙΑΧΕΙΡΙΣΗΣ ΤΗΣ ΑΓΟΡΑΣ ΚΑΙ ΚΑΘΟΡΙΣΜΟΥ ΤΩΝ ΤΙΜΩΝ, σε αντίθεση με τους κανόνες της Ένωσης. Για τον λόγο αυτό, οι αποφάσεις τους επανειλημμένα επέσυραν κυρώσεις του Δικαστηρίου (υποθέσεις 123/83, 136/86 και ιδίως C249/91);

- είτε στο πλαίσιο του τροποποιημένου νόμου 75600 της 10ης Ιουλίου 1975, που περιορίζει το πεδίο της αρμοδιότητάς τους στη διαφήμιση - προώθηση και στη στατιστική παρακολούθηση των προϊόντων, σύμφωνα με τους κανόνες της Ένωσης.

Η Γαλλική Κυβέρνηση ετοιμάζεται να υποβάλει στο Κοινοβούλιο σχέδιο νόμου αγροτικού προσανατολισμού (ΣΝΑΠ) που θα επεκτείνει τις αρμοδιότητες των αγροτικών διεπαγγελματικών οργανώσεων που προβλέπονται από το νόμο του 1975, οι οποίες έτσι θα προσεγγίσουν εκείνες που προβλέπονται από τα παλαιά κείμενα του 1942 και 1943. Οι διεπαγγελματικές οργανώσεις θα μπορούσαν έτσι (άρθρο 87 του ΣΝΑΠ):

1. να παρεμβαίνουν στην "διαχείριση των αγορών" για "μια καλύτερη προσαρμογή των προϊόντων σε ποσοτικό επίπεδο κ.λπ...."

2. να παρεμβαίνουν για την ενίσχυση της επισιτιστικής ασφάλειας, ιδίως με τη δυνατότητα εντοπισμού της προέλευσης των προϊόντων.

Πρόκειται για τομείς που είναι σήμερα στην ΑΠΟΚΛΕΙΣΤΙΚΗ αρμοδιότητα των αρχών της Ένωσης και/ή των εθνικών αρχών, για τους οποίους υπάρχει ο κίνδυνος κάθε περιφερειακή διεπαγγελματική οργάνωση να εκδίδει τους δικούς της κανόνες, οι οποίοι θα είναι αντιφατικοί από τη μία περιοχή στην άλλη, καταλήγοντας στη δημιουργία προβλημάτων για την εσωτερική αγορά. Επίσης, το πρόβλημα του εντοπισμού της προέλευσης των προϊόντων αποτελεί το κυριότερο πρόσχημα για να δικαιολογηθούν ενδεχόμενες αναγκαστικές εμφιαλώσεις στην περιοχή παραγωγής.

Η Επιτροπή κρίνει ότι μία παρέμβαση των αγροτικών διεπαγγελματικών ενώσεων, με την έκδοση δεσμευτικών κανόνων σε αυτούς τους δύο τομείς, είναι σύμφωνη με τα άρθρα 34, 85 και 86 της Συνθήκης της Ένωσης, παρά την ανωτέρω αναφερθείσα νομολογία του Δικαστηρίου;
ΓΡΑΠΤΗ ΕΡΩΤΗΣΗ E-1444/98

υποβολή: Mirja Ryynänen (ELDR) προς την Επιτροπή

(11 Μαΐου 1998)

Θέμα: Κοινοτική ενίσχυση για την ανάπτυξη του τομέα εκμετάλλευσης των προβάτων στη Φινλανδία

Το φθινόπωρο του 1997 η Φινλανδία εκπόνησε σχέδιο για την ανάπτυξη του ιδιαίτερα μικρής κλίμακας τομέα της εκμετάλλευσης των προβάτων. Στόχος είναι να αυξηθεί η παραγωγή προκειμένου να καταστεί δυνατή η βελτίωση της αποδοτικότητας και ποιότητας σε ό,τι αφορά την εκτροφή. Για την επίτευξη του στόχου αυτού πρέπει να πραγματοποιηθούν ορισμένες διαρθρωτικές αλλαγές για τις οποίες απαιτούνται νέες επενδύσεις.

Ένα από τα προβλήματα για την ανάπτυξη του τομέα εκμετάλλευσης των προβάτων είναι η ανεπάρκεια της επιδότησης που καταβάλλεται για τις προβατίνες. Η Φινλανδία έχει ζητήσει από την ΕΕ ενίσχυση προκειμένου να αυξηθεί το ποσόν της εν λόγω επιδότησης. Εντούτοις, η ΕΕ έχει, προς το παρόν τουλάχιστον, επιδείξει επιφυλακτικότητα ως προς το θέμα αυτό. Στη Φινλανδία η αύξηση του ποσού της επιδότησης για τις προβατίνες θεωρείται απαραίτητη για την ανάπτυξη ολοκλήρου του τομέα.

Ποια μέτρα προτίθεται να λάβει η Επιτροπή προκειμένου να καταστεί δυνατή η καταβολή στους Φινλανδούς εκτροφείς προβάτων μεγαλύτερης επιδότησης για τις προβατίνες με στόχο την ανάπτυξη του προς το παρόν μικρής κλίμακας τομέα της εκμετάλλευσης των προβάτων;

Απάντηση του κ. Fischler εξ ονόματος της Επιτροπής

(12 Ιουνίου 1998)

Η Επιτροπή είναι ενήμερη σχετικά με τα προβλήματα που αντιμετωπίζει ο τομέας εκτροφής προβάτων στη Φινλανδία. Τα προβλήματα είναι ουσιαστικά διαρθρωτικά και, για το σκοπό αυτό, η Φινλανδία εφαρμόζει, με τη συγκατάθεση της Επιτροπής, ορισμένα προγράμματα που αποσκοπούν στη βελτίωση των δομών του τομέα καθώς και της ποιότητας των σφαγίων.

Η Επιτροπή απέρριψε αίτηση της Φινλανδίας για καταβολή πρόσθετης επιδότησης στους παραγωγούς της, διότι τούτο θα οδηγούσε στην επανέναρξη μιας ανεπιθύμητης συζήτησης σχετικά με το κατά πόσο ο υπολογισμός των επιδοτήσεων πρέπει να γίνεται σε περιφερειακή βάση.

Η ισχύουσα ετήσια επιδότηση, που καταβάλλεται στο πλαίσιο του καθεστώτος προβείου και αιγείου κρέατος, αποζημιώνει τους παραγωγούς σύμφωνα με τη μέση κοινοτική τιμή. Για να αποτραπεί η εξάρτηση των παραγωγών από τέτοιου είδους επιδοτήσεις, η Επιτροπή θεωρεί ότι το μεγαλύτερο κίνητρο για να βελτιώσουν οι παραγωγοί την ποιότητα και να επενδύσουν σε διαρθρωτικές βελτιώσεις, είναι η επακόλουθη αύξηση των τιμών και η ανάπτυξη της αγοράς. Για το λόγο αυτό, η Επιτροπή δεν προτίθεται να υποβάλει πρόταση για την καταβολή πρόσθετης επιδότησης στους εκτροφείς προβάτων της Φινλανδίας.
ΓΡΑΠΤΗ ΕΡΩΤΗΣΗ E-0682/98

υποβολή: Per Stenmarck (PPE) προς το Συμβούλιο

(16 Μαρτίου 1998)

Θέμα: Το αλκοόλ και η οδική ασφάλεια στην Ευρώπη

Ο αριθμός των θανάσιμων ατυχημάτων στο οδικό δίκτυο των κρατών μελών της Ένωσης είναι ιδιαίτερα υψηλός. Κάθε χρόνο σκοτώνονται περίπου 45.000 άτομα.Τον σημαντικότερο ρόλο στη συνάρτηση αυτή διαδραματίζει η κατανάλωση οινοπνεύματος σε συνδυασμό με την οδήγηση. Ποιά μέτρα προτίθεται να λάβει το Συμβούλιο για να μειώσει τα επιτρεπόμενα όρια κατανάλωσης οινοπνεύματος για τους οδηγούς;

Απάντηση

(24 Σεπτεμβρίου 1998)

To Συμβούλιο συμμερίζεται τις σκέψεις του Αξιότιμου κ. Βουλευτή σχετικώς με την ανάγκη βελτίωσης της οδικής ασφάλειας ώστε να μειωθεί ο αριθμός θυμάτων οδικών ατυχημάτων, σκέψεις τις οποίες έχει αποτυπώσει στα συμπεράσματα της συνόδου της 17ης/18ης Ιουνίου 1997 επί της οδικής ασφάλειας και, ειδικότερα, επί της ανακοίνωσης της Επιτροπής "Προωθώντας την οδική ασφάλεια στην ΕΕ - Πρόγραμμα 1997-2001".

Όσον αφορά ειδικότερα το πρόβλημα της χρήσης οινοπνεύματος σε συνδυασμό με την οδήγηση, το Συμβούλιο επισημαίνει στον αξιότιμο κ. Βουλευτή την υπογραφή, στις 18 Ιουνίου, από τους αντιπροσώπους των 15 κρατών μελών, της Σύμβασης σχετικά με τις αποφάσεις για την έκπτωση από το δικαίωμα οδήγησης. Η εφαρμογή της Σύμβασης θα καταστήσει εκτελεστές σε όλη την Ένωση τις αποφάσεις για την έκπτωση από το δικαίωμα οδήγησης οι οποίες ελήφθησαν μετά από σειρά παραβάσεων, ιδίως την οδήγηση οχήματος υπό την επήρεια οινοπνεύματος ή άλλων ουσιών ικανών να αλλοιώσουν ή να μειώσουν τις πνευματικές και σωματικές ικανότητες του οδηγού.
ΓΡΑΠΤΗ ΕΡΩΤΗΣΗ E-1795/98

υποβολή: Umberto Bossi (NI) προς την Επιτροπή

(11 Ιουνίου 1998)

Θέμα: Ευρωπαïκός Οργανισμός Αξιολόγησης των Φαρμακευτικών Προïόντων

Με τον κανονισμό (ΕΟΚ) 2309/93(1) του Συμβουλίου της 22 Ιουλίου 1993 ιδρύθηκε ο "Ευρωπαϊκός Οργανισμός Αξιολόγησης των Φαρμακευτικών Προϊόντων".

Θα μπορούσε άραγε η Επιτροπή να αναφέρει εντός ποιάς προθεσμίας τα κράτη μέλη οφείλουν να προσαρμόσουν τις εθνικές τους νομοθεσίες με τα όσα θεσπίζει ο προαναφερθείς κανονισμός; (άρθρο 16 και επ.)

Θα μπορούσε εξάλλου η Επιτροπή να κατονομάσει τα κράτη μέλη που έχουν ήδη προσαρμόσει τις εθνικές τους νομοθεσίες, διευκρινίζοντας και με ποιό τρόπο έγινε αυτό;

Απάντηση του κ. Bangemann εξ ονόματος της Επιτροπής

(8 Ιουλίου 1998)

Ο κανονισμός (ΕΟΚ) αριθ. 2309/93 του Συμβουλίου της 22 Ιουλίου 1993 για την θέσπιση κοινοτικών διαδικασιών έγκρισης και εποπτείας των φαρμακευτικών προϊόντων που προορίζονται για ανθρώπινη και κτηνιατρική χρήση και για την σύσταση ευρωπαϊκού οργανισμού για την αξιολόγηση των φαρμάκων, άρχισε να ισχύει στις 30 Νοεμβρίου 1993 όσον αφορά τον Τίτλο IV, και την 1η Ιανουαρίου 1995 όσον αφορά τους Τίτλους I, II, III και V.

Ο προαναφερθείς κανονισμός του Συμβουλίου είναι δεσμευτικός ως προς το σύνολό του και εφαρμόζεται απέυθείας σε όλα τα κράτη μέλη. Τα κράτη μέλη δεν καλούνται - ούτε και αναμένεται από αυτά - να θεσπίσουν εθνικά μέτρα μεταφοράς στην εθνική έννομη τάξη. Ωστόσο, πρέπει να καταργούνται οι τυχόν εθνικές νομοθετικές διατάξεις που είναι αντίθετες με τις διατάξεις του εν λόγω κανονισμού.

(1) ΕΕ L 214, 24.8.1993, σελ. 1.
ΓΡΑΠΤΗ ΕΡΩΤΗΣΗ E-1676/98

υποβολή: Kirsi Piha (PPE) προς την Επιτροπή

(29 Μαΐου 1998)

Θέμα: Χρήση των πόρων του προγράμματος Phare στη Λετονία

Τα κράτη μέλη ανησυχούν ιδιαιτέρως για τα περιβαλλοντικά προβλήματα της περιοχής της Βαλτικής και την ρύπανση της Βαλτικής Θάλασσας. Οι πόροι για την προστασία του περιβάλλοντος και τον περιορισμό της ρύπανσης στην περιοχή προέρχονται από διάφορες πηγές.

Ποιο είναι το ύψος, επί τοις εκατό, του ποσού που διατέθηκε το 1997 από τους προοριζομένους για την Λετονία πόρους του προγράμματος Phare για την αποκατάσταση και την πρόληψη των περιβαλλοντικών καταστροφών; Πώς χρησιμοποιήθηκε το εν λόγω ποσό;
ΓΡΑΠΤΗ ΕΡΩΤΗΣΗ E-1501/98

υποβολή: Daniel Varela Suanzes-Carpegna (PPE) προς την Επιτροπή

(13 Μαΐου 1998)

Θέμα: Κοινωνία των Πληροφοριών και Οικονομική και Κοινωνική Συνοχή

Κατά την παρέμβασή της ενώπιον της Επιτροπής Περιφερειακής Πολιτικής του Ευρωπαϊκού Κοινοβουλίου στις 23.01.1997, στο πλαίσιο της παρουσίασης της ανακοίνωσης της Επιτροπής "Συνοχή και Κοινωνία των Πληροφοριών" (COM(97)7 τελικό της 22.01.1997), η Επίτροπος κ. W. Mathies ανέφερε ότι στο πλαίσιο του άρθρου 6 του ΕΚΤ τέθηκαν στη διάθεση ορισμένων περιφερειών δημοσιονομικοί πόροι με σκοπό την κατάρτιση μιας στρατηγικής και ενός προγράμματος δράσης για την μετάβαση στην κοινωνία των πληροφοριών.

Θα μπορούσε η Επιτροπή να μας ενημερώσει για το σύνολο των σχεδίων των αναφερομένων στην κοινωνία των πληροφοριών που έχει έως τώρα συχρηματοδοτήσει στο πλαίσιο του άρθρου 6 του ΕΚΤ, καθώς και για εκείνα που προβλέπεται να συγχρηματοδοτηθούν έως το τέλος της σημερινής περιόδου προγραμματισμού, αναφέροντας τις περιφέρειες που επελέγησαν, το συνολικό κόστος εκτέλεσης και το ύψος της κοινοτικής συγχρηματοδότησης;

Απάντηση του κ. Flynn εξ ονόματος της Επιτροπής

(19 Ιουνίου 1998)

Σήμερα το άρθρο 6 του κανονισμού του Ευρωπαϊκού Κοινωνικού Ταμείου (ΕΚΤ)(1) υποστηρίζει δοκιμαστικά σχέδια στον τομέα της κοινωνίας των πληροφοριών μέσω της περιφερειακής πρωτοβουλίας για την κοινωνία των πληροφοριών (RISI). Με το πρόγραμμα αυτό το ΕΚΤ χρηματοδοτεί συνολικά δέκα σχέδια. Οκτώ σχέδια υποστηρίζονται στον τομέα RISI 1 (σχέδια περιφερειακής στρατηγικής και δράσης). Οι ενδιαφερόμενες περιοχές είναι οι ακόλουθες: Bremen-Γερμανία, Αττική-Ελλάδα, Midi-Pyrιnιes-Γαλλία, South West Region-Ιρλανδία, North Karelia-Φινλανδία, Murcia-Ισπανία, Blekinge-Σουηδία, Wales-Ηνωμένο Βασίλειο. Κάθε σχέδιο λαμβάνει συνολικά ποσό ύψους έως 250.000 ECU με συγχρηματοδότηση ύψους 50 % για τη χάραξη στρατηγικής και σχεδίου δράσης σχετικά με την κοινωνία των πληροφοριών. Δύο σχέδια υποστηρίζονται στον τομέα RISI 2 (περιφερειακές εφαρμογές για την κοινωνία των πληροφοριών). Πρόκειται για πολυπεριφερειακά σχέδια που αποσκοπούν στην εκπόνηση μελετών σκοπιμότητας πριν ελέγξουν πρακτικές εφαρμογές στις ενδιαφερόμενες περιοχές. Τα δύο αυτά σχέδια ανήκουν στον τομέα της διασυνοριακής τηλεργασίας (τηλεκέντρα) και των βιβλιοθηκών ως κέντρων πληροφοριών και εκπαίδευσης (ISTAR). Το πρώτο λαμβάνει συγχρηματοδότηση 2.4 εκ. ECU ύψους 50 % και το δεύτερο υποστηρίζεται κατά το ίδιο ποσοστό σε σύνολο 1.1 εκ. ECU.

(1) ΕΕ L 193, 31.7.1993.
ΓΡΑΠΤΗ ΕΡΩΤΗΣΗ E-1401/98

υποβολή: Gerhard Hager (NI) προς την Επιτροπή

(7 Μαΐου 1998)

Θέμα: "Αστυνομία κυβερνοχώρου"

Σύμφωνα με δημοσιεύματα του τύπου, πρόκειται να συσταθεί στις Ηνωμένες Πολιτείες ένα είδος "Αστυνομίας κυβερνοχώρου". Η ενέργεια αυτή αποτελεί αντίδραση στον κίνδυνο των "χάκερ", οι οποίοι μπορούν με τη βοήθεια ενός προσωπικού υπολογιστή να παρεισφρέουν σε προστατευμένες βάσεις δεδομένων. Και στην Ευρώπη πυκνώνουν οι ειδήσεις για τέτοιου είδους "χάκερ", οι οποίοι λόγω της αυξανόμενης οικονομικής σημασίας του Διαδικτύου συνιστούν διαρκώς σοβαρότερο κίνδυνο.

1. Καταβάλλονται και στην Ευρωπαϊκή Επιτροπή προσπάθειες για τη σύσταση παρόμοιας πανευρωπαϊκής "Αστυνομίας κυβερνοχώρου";

2. Αν ναι, πού βρίσκονται οι προσπάθειες αυτές και σε τι συνίστανται;

Απάντηση της κας Gradin εξ ονόματος της Επιτροπής

(16 Ιουλίου 1998)

Η Επιτροπή δεν αντιμετωπίζει τη δημιουργία "αστυνομίας κυβερνοχώρου" ή άλλου είδους αστυνομικής δύναμης σε ευρωπαϊκό επίπεδο.

Εντούτοις, η Επιτροπή γνωρίζει τη σοβαρότητα της απειλής την οποία αποτελούν οι "πειρατές" που περιγράφονται από το Αξιότιμο Μέλος του Κοινοβουλίου και τα άλλα είδη καταχρηστικής χρήσης της τεχνολογίας των δικτύων υπολογιστών. Για τον σκοπό αυτό, στο πλαίσιο της ομάδας των οκτώ πλέον βιομηχανοποιημένων κρατών (G8) και της ίδιας της Ένωσης, καθώς και του Συμβουλίου της Ευρώπης, αναζητεί τρόπους για την εξασφάλιση αποτελεσματικής δημόσιας προστασίας, ιδίως όσον αφορά τη χρήση των νέων μέσων τηλεπικοινωνίας από εγκληματικές οργανώσεις.

Στο πλαίσιο αυτό, και σύμφωνα με σύσταση που περιλαμβάνεται στο σχέδιο δράσης της Ένωσης για την καταπολέμηση του οργανωμένου εγκλήματος, η Επιτροπή ξεκίνησε μελέτη σχετικά με την εγκληματικότητα στο χώρο της της υψηλής τεχνολογίας. Τα αποτελέσματα και η ενδεχόμενη παρακολούθηση της εν λόγω μελέτης είναι υπό συζήτηση στην Επιτροπή. Η μελέτη βρίσκεται στην διεύθυνση http://www.qlinks.net/comdocs/washcomm.htm. Το ανακοινωθέν της G8 βρίσκεται στη διεύθυνση http://www2.echo.lu/legal/en/comcrime/sieber.html.

Για περισσότερες πληροφορίες η Επιτροπή παραπέμπει το Αξιότιμο Μέλος του Κοινοβουλίου στην απάντησή της στη γραπτή ερώτηση αριθ. 1510/98 του κ. Robles Piquer(1).

(1) βλέπε σελίδα 38).
ΓΡΑΠΤΗ ΕΡΩΤΗΣΗ E-2031/98

υποβολή: Yiannis Roubatis (PSE) προς την Επιτροπή

(7 Ιουλίου 1998)

Θέμα: Η απόλυση τούρκων διακεκριμένων δημοσιογράφων

Με βάση κατασκευασμένες "πληροφορίες" ενός υποτιθέμενου ηγετικού στελέχους του ΡΚΚ, οι τούρκοι στρατηγοί υποχρέωσαν τους εργοδότες των διακεκριμένων τούρκων δημοσιογράφων Μεχμέτ Αλί Μπιράντ και Τσένγκιζ Τσαντάρ να τους απολύσουν. Υπάρχουν φόβοι ότι ταυτόχρονα η απόλυση αυτή αποτελεί και το πράσινο φως για τη φυσική εξόντωση των δύο τούρκων δημοσιογράφων από το παρακράτος στην Τουρκία το οποίο, όπως απέδειξαν τα γεγονότα στο Σοκουλούκ, βρίσκεται σε αγαστή συνεργασία με το επίσημο κράτος. Όλα αυτά γίνονται την ίδια στιγμή που η Τουρκία και κάποιοι οικονομικοί της εταίροι επιμένουν ότι η ηγεσία της χώρας αυτής είναι ειλικρινής όταν κατά καιρούς εκφράζει την επιθυμία της Τουρκίας να έρθει πιο κοντά στην Ευρωπαϊκή Ένωση. Ερωτάται η Ευρωπαϊκή Επιτροπή.

1. ποιά συγκεκριμένα μέτρα θα λάβει ώστε να προστατεύσει τους δύο δημοσιογράφους από πιθανή δολοφονική επίθεση;

2. ποιές οδηγίες θα δώσει ο αρμόδιος Επίτροπος και ο εκπρόσωπος της Ευρωπαϊκής Επιτροπής στην Τουρκία προκειμένου να δοθεί στους δύο δημοσιογράφους κάθε δυνατή ηθική ή άλλη βοήθεια;

3. πότε θα εξηγήσουν στην τουρκική ηγεσία - κατά τρόπο σαφή - ότι στις αρχές με βάση τις οποίες λειτουργούν οι δημοκρατίες της Ευρώπης περιλαμβάνεται και εκείνη που αφορά στην ελευθερία της έκφρασης και της σκέψης και ότι δεν είναι δυνατόν, στο βωμό οποιουδήποτε οικονομικού ή άλλου κέρδους, να αγνοείται η πορεία της Τουρκίας για μία ακόμη φορά προς τον απόλυτο αυταρχισμό και ολοκληρωτισμό;

Απάντηση του κ. Van den Broek εξ ονόματος της Επιτροπής

(3 Αυγούστου 1998)

H Eπιτροπή προσδίδει ιδιαίτερη σημασία στη βελτίωση της κατάστασης των δικαιωμάτων του ανθρώπου και της συνέχισης της διαδικασίας εκδημοκρατισμού στην Τουρκία για την ανάπτυξη των σχέσεων μεταξύ της Κοινότητας και της Τουρκίας.

Η Επιτροπή υπενθυμίζει τα συμπεράσματα του Ευρωπαϊκού Συμβουλίου του Λουξεμβούργου, που έγινε το Δεκέμβριο του 1997, και στα οποία σημειώνεται ότι η ενίσχυση των σχέσεων της Τουρκίας με την Κοινότητα είναι επίσης συνάρτηση των πολιτικών και οικονομικών μεταρρυθμίσεων που έχει αναλάβει το κράτος αυτό, ιδίως στην ευθυγράμμιση των κανόνων και των πρακτικών σχετικά με τα δικαιώματα του ανθρώπου με εκείνες που ισχύουν στην Κοινότητα.

Στο πλαίσιο αυτό, η Επιτροπή παρακολουθεί με προσοχή την κατάσταση των δημοσιογράφων στη χώρα αυτή. Όσον αφορά ιδιαίτερα τους δύο δημοσιογράφους που ανέφερε το Αξιότιμο Μέλος του Κοινοβουλίου, αυτοί έχουν τώρα σχεδόν πλήρως αναλάβει το σύνολο των επαγγελματικών τους δραστηριοτήτων. Η Επιτροπή δεν έχει αρμοδιότητα για τη συγκεκριμένη προστασία των ατόμων αυτών.

Η Επιτροπή προτίθεται να συνεχίσει να αναφέρει στους τούρκους συνομιλητές της τις ανησυχίες της Κοινότητας σχετικά με τα θέματα αυτά και, ιδίως, σχετικά με όσα αναφέρει το Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ E-1402/98

υποβολή: Gerhard Hager (NI) προς την Επιτροπή

(7 Μαΐου 1998)

Θέμα: Enfopol

Σύμφωνα με δημοσιεύματα του τύπου, στο πλαίσιο του τρίτου πυλώνα συστάθηκε οργάνωση σε ευρωπαϊκό επίπεδο, με την ονομασία "Enfopol", η οποία "έχει σημαντική επίδραση και σοβαρές επιπτώσεις στα ανθρώπινα δικαιώματα και την τεχνολογική ανάπτυξη" και δημιουργεί ένα εκτεταμένο σύστημα υποκλοπών και παρακολουθήσεων. & ldquo;Η Enfopol απευθύνει μέσω "draft letters" και πλήθους "Μνημονίων κατανόησης" συστάσεις σε κυβερνήσεις και σε επιχειρήσεις του κλάδου των υπολογιστών και των τηλεπικοινωνιών, με τις οποίες ορίζεται πώς πρέπει να διαρθρώνονται οι τεχνικές τηλεπικοινωνιών ώστε να επιτρέπουν τη διαρκή παρακολούθηση κάθε προσώπου που επικοινωνεί μέσω των παγκόσμιων δικτύων δεδομένων και τηλεφώνου.& rdquo; (APA 229, 27.2.1998)

Γνωρίζει η Επιτροπή την ύπαρξη της "Enfopol"; Με ποια νομική πράξη συστάθηκε η Enfopol;

Για ποιο σκοπό συστάθηκε η Enfopol και ποια είναι η αποστολή της;

Σε τι είδους δημοκρατικό έλεγχο υπόκειται η εν λόγω οργάνωση;

Τι συστάσεις και μνημόνια έχει εκδώσει ως τώρα η Enfopol, με ποιο περιεχόμενο και με ποιους αριθμούς αναφοράς;

Πώς βλέπει η Επιτροπή τη συμβατότητά τους με τις εθνικές διατάξεις περί προστασίας των δεδομένων;

Τι εκτελεστικά μέτρα έχουν λάβει στο μεταξύ τα κράτη μέλη;

Πώς βλέπει η Επιτροπή τη συμβατότητα τέτοιων διατάξεων με την αυστριακή νομοθεσία;

Απάντηση της κας Gradin εξ ονόματος της Επιτροπής

(2 Ιουλίου 1998)

Η Επιτροπή δεν γνωρίζει καμία οργάνωση με την ονομασία Enfopol. Τα αρχικά αυτά χρησιμοποιούνται από τη Γενική Γραμματεία του Συμβουλίου με σκοπό τον προσδιορισμό των εγγράφων που αφορούν τη συνεργασία των αστυνομικών αρχών, και τα οποία εκδίδονται στο πλαίσιο της αρμόδιας υπηρεσίας του Συμβουλίου.

Η παρακολούθηση των τηλεπικοινωνιών με σκοπό την επιβολή του νόμου περιλαμβάνεται στην ημερήσια διάταξη του Συμβουλίου εδώ και χρόνια. Το Συμβούλιο εξέδωσε στις 17 Ιανουαρίου 1995 ψήφισμα που περιέχει σειρά από απαιτήσεις των νομίμως εξουσιοδοτημένων αρχών για την τεχνική εφαρμογή της νόμιμης παρακολούθησης των τηλεπικοινωνιών στα σύγχρονα συστήματα τηλεπικοινωνιών. Οι εργασίες του Συμβουλίου αυτή τη στιγμή πάνω στο θέμα της κρυπτοθέτησης δεν έχουν ακόμα ολοκληρωθεί.

Το Αξιότιμο Μέλος του Κοινοβουλίου θα πρέπει να απευθύνει στο Συμβούλιο όποια άλλη ερώτηση έχει πάνω σε αυτά τα θέματα.
ΓΡΑΠΤΗ ΕΡΩΤΗΣΗ E-1053/98

υποβολή: Jonas Sjöstedt (GUE/NGL) προς την Επιτροπή

(6 Απριλίου 1998)

Θέμα: Αστιατρικοί έλεγχοι κατά την εισαγωγή ιχθύων

Στην ΕΕ υφίστανται διατάξεις οι οποίες προβλέπουν ότι ο αστιατρικός έλεγχος κατά την εισαγωγή ιχθύων στην ΕΕ από τρίτες χώρες διεξάγεται συχνότερα από τον Ιανουάριο 1997.

Πόσο συχνά πραγματοποιήθηκαν έλεγχοι κατά την εισαγωγή ιχθύων από την Χιλή και τον Καναδά κατά μέσο όρο τα έτη 1995, 1996 και 1997;

Απάντηση του κ. Fischler εξ ονόματος της Επιτροπής

(7 Μαΐου 1998)

Η οδηγία 90/675/ΕΟΚ του Συμβουλίου, της 10ης Δεκεμβρίου 1990, καθορίζει τις βασικές αρχές σχετικά με την οργάνωση των κτηνιατρικών ελέγχων των προϊόντων προέλευσης τρίτων χωρών που εισάγονται στην Κοινότητα(1). Τρία είδη ελέγχων προβλέπονται: οι έλεγχοι των εγγράφων, της ταυτότητας και οι φυσικοί έλεγχοι. Οι έλεγχοι των εγγράφων και της ταυτότητας πραγματοποιούνται σε κάθε παρτίδα. Προς το σκοπό αυτό οι παρτίδες αλιευτικών προϊόντων προέλευσης Χιλής και Καναδά έχουν ελεγχθεί με συχνότητα 100 % το 1995, 1996 και 1997.

Όσον αφορά τους φυσικούς ελέγχους, πρέπει να γίνει αναφορά στην απόφαση 94/360/ΕΚ της Επιτροπής(2) όπως τροποποιήθηκε τελευταία από την απόφαση 97/139/ΕΚ(3). Από την 1η Ιανουαρίου 1997, οι ακόλουθες συχνότητες εφαρμόζονται σε όλη την Κοινότητα:

- 20 % για τα αλιευτικά προϊόντα που περιέχονται σε δοχεία ερμητικώς κλεισμένα που προορίζονται να τα καταστήσουν σταθερά σε θερμοκρασία περιβάλλοντος, ψάρια νωπά και κατεψυγμένα και αλιευτικά προϊόντα αποξηραμένα και αλίπαστα;

- 50 % για τα αλιευτικά προϊόντα εκτός από αυτά που αναφέρονται στην πρώτη περίπτωση.

Πριν από την 1η Ιανουαρίου 1997, τα κράτη μέλη είχαν το δικαίωμα να διατηρήσουν τη δική τους συχνότητα ελέγχου. Σύμφωνα με τα γενικά στοιχεία που βρίσκονται στη διάθεση της Επιτροπής, υπάρχουν μεγάλες διαφορές στα κράτη μέλη (από 2 % έως 100 %). Ο καθορισμός μέσων όρων για το 1995 και 1996 δεν μπορεί άρα να είναι αξιόπιστος.

(1) ΕΕ L 373, 31.12.1990. Η εν λόγω οδηγία έχει αντικατασταθεί από την οδηγία 97/78/ΕΚ του Συμβουλίου (ΕΕ L 24, 30.1.1998.

(2) ΕΕ L 158, 25.62.1994.

(3) ΕΕ L 55, 24.2.1997.